བོད་མིའི་སྒྲིག་འཛུགས་ཀྱི་དྲ་གནས་ཐོག་གནས་ཚུལ་སྤེལ་བ་ལྟར་ན།༸གོང་ས་མཆོག་གིས།དེ་རིང་དུས་ཚོད་ཏོག་ཙམ་ཡོད་སྟབས་བརྟན་བཞུགས་འདོན་རྒྱུ་བྱས་པ་རེད།ཁྲི་འདི་ཏོག་ཙམ་མཐོ་དྲགས་པའི་བཟོ་འདུགསྤྱིར་བརྟན་བཞུགས་འབུལ་སྐབས་ཁྲི་མཐོ་དམན་ལ་ཁྱད་གང་ཡང་མེད།ལར་ནས་ང་ཚོ་ཁྲི་ལ་ཧ་ཅང་དང་དོད་བྱེད་རྒྱུ་དེ་ཙམ་དགོས་པ་མེད།སྔ་མོ་ངོས་རང་ཐེ་ལན་ཌིའི་ལྷོ་ཕྱོགས་སུ་བུ་དྷ་དྷ་ས་ཞིང་གཤེགས་ཁོང་གི་བཞུགས་སར་ཚར་གཅིག་བསླེབས་པ་རེད།ཁོང་གིས་གསུང་ཆོས་གནང་སྐབས་ཤིང་སྡོང་ཆེན་པོ་དབུས་སུ་རྡོ་ལེབ་ཡོད་པ་གཅིག་འདུག་པ་དེའི་ཐོག་བཞུགས་ནས་གསུང་ཆོས་གནང་གི་ཡོད་པ་བརྗོད་བྱུང་།སྐབས་དེར་ངོས་ལ་སེམས་ཚོར་ཧ་ཅང་ཆེན་པོ་ཞིག་བྱུང་།བཅོམ་ལྡན་འདས་དང་ཀླུ་སྒྲུབ་ལ་སོགས་པས་དེ་འདྲ་བྱས་ནས་གསུང་ཆོས་གནང་གི་ཡོད་རེད་བསམ་པ་དྲན་བྱུང་།ང་ཚོ་བོད་ལ་ཧ་ཅང་གིས་རྫིག་པོ་ལྟ་བུ་བཟོ་གི་ཡོད་པར་བརྟེན་ངོས་རང་བོད་པའི་བླ་མ་ཞིག་ཡིན་དུས་དེ་རིང་བརྟན་བཞུགས་འབུལ་དུས་ཁྲི་རྫིག་པོ་བརྒྱབ་དགོས་ཀྱི་ཡོད་རེད།ཞལ་ཤོབ་མཛད།དེ་རིང་བརྟན་བཞུགས་བྱ་རྒྱུ་ཡིན་པར་བརྟེན་སྔོན་ལ་འཁྲུངས་རབས་གསོལ་འདེབས་བཏོན་ན་བསམ་པ་དྲན་བྱུང་།གང་ལགས་ཞེ་ན་ངོས་རང་མི་ཕལ་པ་གཅིག་རེད།དམིགས་བསལ་གང་ཡང་མ་རེད།འོན་ཀྱང་༸རྒྱལ་བའི་སྐྱེ་ཕྲེང་ལ་བསླེབས་རྒྱུ་འདི་སོ་སོའི་ལས་དང་བསོད་ནམས།སྐུ་ཕྲེང་གོང་མ་ཚོས་ཞེ་ས་མ་ཞུས་ན་ངོས་ལ་འོས་པ་ལྟ་བུ་གཟིགས་ནས་༸རྒྱལ་དབང་གི་ཁྲི་ལ་སླེབས་ཡོད།དེར་བརྟེན་ངོས་ཀྱི་མི་ཚེ་རིང་པོ་ཡོང་རྒྱུའི་གྲས་དེ་ཚོ་སྐུ་ཕྲེང་གོང་མ་ཚོའི་ཐུགས་རྗེའི་བྱིན་རླབས་ལ་ལྟས་སུ་ཆེན་པོ་ཡོད།དེ་འདྲ་ཡིན་དུས་འཁྲུངས་རབས་གསོལ་འདེབས་བཏོན་ན་ཡག་པོ་འདུག་སྙམ་པ་དྲན་བྱུང་།འདི་འཁྲུལ་ཞིག་རིན་པོ་ཆེས་མཛད་པ་རེད།ཐུགས་བསྐྱེད་སྨོན་ལམ་ཤུགས་ཆེན་པོ་གནང་ཡོད།